สงครามการค้าจีนสหรัฐฯ ผลกระทบถึงหญ้าแพรก?
เมื่อเย็นวันพฤหัสบดีและวันศุกร์ที่ผ่านมาตามเวลาสหรัฐฯ ซึ่งจะอยู่ราวๆเช้าวันศุกร์และวันเสาร์ในประเทศไทยเรา ตลาดหุ้นที่สหรัฐฯ ร่วงกราวลงมา 2 วันติดๆกัน ด้วยตัวเลขที่เห็นแล้วน่าตระหนกไม่ใช่เล่น,ดาวโจนส์ร่วงในวันพฤหัสบดีไปถึง 724 จุด และยังตามมาร่วงต่อในวันศุกร์อีก 425 จุด รวม 2 วัน ร่วงไปถึง 1,149 จุด,ข่าวบอกว่านักลงทุนสหรัฐฯ หวั่นว่าสงครามการค้าระหว่าง สหรัฐฯ กับ จีน จะยืดเยื้อยาวนานและบานปลายหาจุดจบยาก จะนำความเสียหายมาสู่เศรษฐกิจโลก,ก็เลยเทขายหุ้นทิ้งหันไปซื้อทองแทน ทำให้ราคาทองคำปิดตลาดเมื่อเย็นวันศุกร์ตามเวลาสหรัฐฯ เพิ่มกระฉูดไปถึง 22.50 เหรียญสหรัฐฯ ต่อ 1 ออนซ์ ภายในวันเดียว,ไม่ทราบว่ามาถึงวันนี้แล้วสถานการณ์จะเป็นอย่างไรบ้าง ผมเขียนต้นฉบับวันนี้ในช่วงหัวค่ำวันจันทร์ที่ 26 มีนาคม ตลาดหุ้นวันจันทร์ที่สหรัฐฯยังไม่เปิด ฝากท่านผู้อ่านช่วยติดตามด้วยนะครับ,จะพุ่งลงต่อหรือจะฟื้นผงกศีรษะขึ้นได้คงเป็นที่ทราบกันแล้วล่ะ,แต่ไม่ว่าหุ้นจะร่วงหรือจะฟื้นขึ้นก็ช่างเถิด ผมคิดว่าประเด็นที่เราควรจะต้องติดตามต่อไปอย่างใกล้ชิดและเอาใจใส่อย่างยิ่งโดยเฉพาะทางภาครัฐบาลไทยของเราก็คือ ประเด็นของสงครามการค้าระหว่างสหรัฐฯกับจีนครั้งนี้ จะนำไปสู่ผลลัพธ์อย่างไรบ้าง?,จะกระทบกระเทือนต่อเศรษฐกิจโลกแค่ไหน? และต่อเศรษฐกิจของประเทศไทยเราเองแค่ไหน?,การประกาศสงครามการค้าของสหรัฐฯ หรือกล่าวให้ตรงจุดก็คือของประธานาธิบดี โดนัลด์ ทรัมป์ แม้จะมีจุดมุ่งหมายไปที่จีน แต่ก็ย่อมกระทบกระเทือนต่อทุกประเทศที่ค้าขายกับสหรัฐฯ,จะเจรจาหาทางหลบผลกระทบอย่างไรก็ขอให้รีบดำเนินการโดยด่วน,ขณะเดียวกันก็ต้องดูท่าทีของจีนด้วยว่า จะตอบโต้อย่างไร? กลยุทธ์ในการตอบโต้จะส่งผลมาถึงเราหรือไม่? จะกระทบจุดไหน? อย่างไร? เพราะเราก็เป็นคู่ค้าของจีนด้วยเหมือนกัน,ในทางตัวเลขนั้นเป็นที่ทราบดีว่า จีนได้เปรียบดุลการค้ากับสหรัฐฯถึง 375,000 ล้านเหรียญสหรัฐฯ ซึ่งประธานาธิบดี ทรัมป์ ตั้งเป้าว่า ยกแรกจะต้องลดให้ได้ 100,000 ล้านเหรียญ และในคำสั่งแรกที่ออกมาก็ประมาณการได้ว่า ราวๆ 60,000 ล้านเหรียญ,ทางฝ่ายจีนจะตอบโต้อย่างไรบ้าง จากข้อมูลการค้าพบว่า จีนซื้อสินค้าเกษตร โดยเฉพาะถั่วเหลือง ข้าวโพด ผลไม้ ถั่ว เนื้อหมู ฯลฯ และอาจจะเพิ่มศุลกากรนำเข้าประมาณ 3,000 ล้านเหรียญ,อาจดูน้อยมากเมื่อเทียบกับหมัดแรกของสหรัฐฯ แต่นักวิเคราะห์ก็เชื่อว่าจะมีผลไม่เบา เพราะผู้รับเคราะห์จะเป็นเกษตรกรของเมืองลุงแซม ซึ่งก็ต้องดูต่อไปว่าคุณทรัมป์จะมีนโยบายช่วยเกษตรกรอย่างไรหรือไม่,อีกหมัดหนึ่งของจีน ถ้าใช้ก็จะหนักไม่น้อย เพราะจีนเป็นเจ้าหนี้ใหญ่ของสหรัฐฯอยู่ในขณะนี้คือ ถือครองพันธบัตรของกระทรวงการคลังสหรัฐฯอยู่ถึง 1.17 ล้านล้านดอลลาร์,เป็นจำนวนที่มากพอสมควรเมื่อเทียบกับมูลค่าหนี้สาธารณะของสหรัฐฯ รวมกันทั้งสิ้น 14.8 ล้านล้านดอลลาร์ในปัจจุบัน,ก็ต้องติดตามดูว่าจีนจะดำเนินการอย่างไรบ้างกับพันธบัตรคลังของสหรัฐฯ ที่จีนถืออยู่ เช่น อาจจะลดการเข้าซื้อพันธบัตรลงหรือไม่? ถ้าลดแล้วจะกระเทือนถึงนโยบายการคลังของสหรัฐฯอย่างไร?,ผมไม่สันทัดเรื่องการค้าต่างประเทศ ตอนเรียนธรรมศาสตร์เมื่อ 50 ปีก่อน ทำคะแนนวิชานี้ที่สอนโดยอาจารย์ สมพร เทพสิทธา ได้แค่ 65 เปอร์เซ็นต์ เลยเส้นตายมานิดเดียวเท่านั้น,ไม่สามารถจะวิเคราะห์อะไรได้มากกับสถานการณ์ปัจจุบัน แต่จำอาจารย์สอนได้ประโยคหนึ่งว่า หากเกิดสงครามการค้าจะทำให้การค้าของโลกป่วนและเศรษฐกิจโลกก็ป่วน ลงท้ายก็จะแพ้กันหมดทุกคน,ผมก็ได้แต่หวังว่า สงครามการค้าครั้งนี้จะไม่ยืดเยื้อยาวนานและอยากให้มีการเจรจาสงบศึกโดยเร็ว และไม่มีใครแพ้ใครชนะ,ไม่ใช่อะไรหรอก ผมห่วงประเทศไทยน่ะครับ รัฐบาลบอกว่าปีนี้เศรษฐกิจจะโตเกิน 4 เปอร์เซ็นต์แน่ๆ เพราะส่งออกดี ท่องเที่ยวดี ฯลฯ,แต่ถ้าสงครามการค้าไม่หยุดส่งออกจะดีได้อย่างไร? เผลอๆท่องเที่ยวก็จะพลอยไม่ดีเอาด้วย แถมจู่ๆราคาน้ำมันก็พุ่งพรวดอย่างน่าตระหนก ทำให้ต้นทุนสินค้าและการขนส่งบ้านเราจะแพงตามไปด้วย,เศรษฐกิจไทยจะเกินร้อยละ 4 อย่างที่อ้างกันไว้ไหมล่ะเนี่ย?,ซูม
ตลาดหุ้นที่สหรัฐฯ ร่วงกราวลงมา 2 วันติดๆกัน ด้วยตัวเลขที่เห็นแล้วน่าตระหนกไม่ใช่เล่น ดาวโจนส์ร่วงในวันพฤหัสบดีไปถึง 724 จุด และยังตามมาร่วงต่อในวันศุกร์อีก 425 จุด
สงครามการค้า,ภาษี,กำแพงภาษี,เหะหะพาที,ซูม